**עמרם לוק** (19 באוגוסט 1932, י"ז באב ה'תרצ"ב – 7 בנובמבר 2012, כ"ב בחשוון ה'תשע"ב) היה ראש מועצת בית שמש בשנים 1967–1979.

ביוגרפיה
--------

לוק נולד בטנג'יר שבמרוקו. הוריו היו רחל לבית אלמליח וניסים, נקרא על שם עמרם בן דיוואן.

בתחילת שנות ה-50 היה פעיל בתנועת הנוער הציוני בטנג'יר. סיים את לימודיו התיכוניים בגימנסיה צרפתית. למד שנתיים פילוסופיה וספרות אולם בהמשך פנה לתחום המִנהל הציבורי. עבד במשך תקופה קצרה כסמנכ"ל סוכנות לספנות בינלאומית ושימש במשך חמש שנים כמזכיר כללי של חברת ייבוא-ייצוא בבעלות ליאון בנגואליד, נשיא הקהילה היהודית בטנג'יר.

לוק שימש כשחקן ובמאי בתיאטרון היהודי בעיר. נטל חלק פעיל בחיים התרבותיים והחברתיים בקרב 3 הקהילות בעירו (הקהילה היהודית, הצרפתית והספרדית) במסגרת תחנת הרדיו "קול טנג'יר" ובמסגרת התיאטרון היהודי בטנג'יר שהעלה הצגות באופן קבוע באותן שנים.

לאחר שביקר בישראל כתייר ב-1954, חזר לטנג'יר והחל בפעילות ציונית בקרב הנוער היהודי. בשל השינויים המדיניים שחלו במרוקו ובמצבה הבינלאומי של טנג'יר החליטה משפחתו לעלות ארצה. לוק סירב לקבל על עצמו תפקיד בכיר בחברה כלכלית בקראקס שבוונצואלה ועלה לישראל עם משפחתו, לאחר שהות של חודשיים במחנה עולים במרסיי, כשהוא בן 24.

לוק עלה לישראל באוגוסט 1956 באונייה "נגבה", הגיע למעברת הרטוב, ושם התגורר עם משפחתו כשנה. על אף פניה מיוחדת מהקונסוליה הישראלית בגיברלטר אל הסוכנות היהודית בדרישה להעבירו לריכוז עירוני, התעקש לוק להשתקע במקום.

למרות שבידיו הייתה הזמנה אישית ממנהל התיאטרון הקאמרי בתל אביב, ויתר על קריירת משחק ובחר בעבודת כפיים כפועל בחקלאות, בבניין ובעבודת סיקול סלעים לשם סלילת כביש ירושלים-תל אביב. בשל ריבוי העולים לבית שמש באותה שנה ובשל הפגנות ליד משרדי מחלקת הקליטה של הסוכנות היהודית במקום, לא הצליח לוק לקבל אישור של נציג הסוכנות ללימודים באולפן ולמד את השפה ה עברית בכוחות עצמו. בהמשך עבד בבנק הפועלים וכפקיד ראשי ומנהל חשבונות במפעל לסריגה בע"מ מטעם תיעוש לאזורי הפיתוח. בשנת 1958 הקים רשימה עצמאית שהתמודדה למועצת העיר בית שמש והחל בפעילות ציבורית ארוכת שנים.

תכניית הצגת ירמיהו בתיאטרון היהודי בטנג'יר

פעילות ציבורית
--------------

  

בשנת 1959 מונה לסגן ראש מועצת בית שמש, כשהופקדו לידיו סמכויות לניהול מחלקת החינוך והתרבות, ראשות שירותי מגן דוד אדום ואיגוד ערים לכבאות.

בשנת 1962 הצטרף למפא"י וייצג אותה בבחירות למועצת עיירת בית שמש, ובאותה שנה נשא לאשה את ניקול לבית נקש.

כמועמד מטעם "המערך" לראשות המועצה בבחירות של 1965, ועל אף שרשימתו צברה מספר קולות גדול יותר יחסית מכל רשימה מפלגתית אחרת, נאלץ לשבת עם חברי מפלגתו באופוזיציה מוניציפלית במשך כשנתיים. לאחר פיזורה של המועצה על ידי משרד הפנים ומינוי מועצה ממונה לניהול תקין של ענייני העיר, נבחר עמרם לוק, מיד עם חזרתו משירות מילואים במלחמת ששת הימים, ליו"ר המועצה באוגוסט 1967, כשהרכב הנהלת הרשות מושתת על קואליציה רחבה ויציבה.

בין השנים 1967–1979 כיהן כראש מועצת בית שמש.

בשנת 1983 הקים והוביל את אגף שיקום שכונות במפלגת העבודה.

בשנים 1990– 1994 שימש כראש שליחי הסוכנות היהודית בדרום אמריקה. בתקופה זו גם אירע פיגוע הטרור בשגרירות ישראל בבואנוס איירס, בו נפצעה אשתו ניקול.

עיקרי פעילות בבית שמש
---------------------

הקמת מפעל "טורבומקה", מנועי בית שמש, אשר החל בשנת 1969 בייצור ושדרוג מנועי סילון. המפעל פעיל עד היום, הורחבו גבולות העיירה, הוקמה שכונת גבעת שרת, שכונות חדשות של בנה-ביתך, שכונת הגפן, סופח אזור התעשייה הצפוני, נפתח סניף בנק הפועלים הראשון, הוקמו בתי הספר "שייבר" ו"פירסט", הספרייה העירונית, בריכת השחייה העירונית, מועדון קשישים, מועדון לחיילים משוחררים, קונסרבטוריון, תיאטרון קהילתי ומבנים רבים נוספים. לוק הוביל את בית שמש ממעברה לעיירה ובנה את התשתית החברתית, התרבותית והכלכלית של העיירה הצומחת לעיר.

משפחה
-----

נשא לאישה את ניקול בשנת 1962. רוב משפחתו המורחבת, על ששת ילדיו, עדיין מתגוררת באזור בית שמש. נכדתו, שני ניקול לוק, נחטפה לעזה ונרצחה על ידי ארגון החמאס במתקפת הפתע על ישראל ב-2023. 

עמרם לוק נפטר בביתו בבית שמש בשנת 2012, בגיל 80, ונקבר בבית העלמין בבית שמש.

הנצחתו
------

עמיר פרץ בטקס הסרת הלוט מעל כיכר עמרם לוק בבית שמש
בחודש נובמבר 2019 הוכרזה כיכר על שם עמרם לוק בכניסה לעיר בית שמש.

קישורים חיצוניים
----------------

ויקישיתוף מדיה וקבצים בנושא **עמרם לוק** בוויקישיתוף
* יום השנה השביעי לפטירתו של עמרם לוק ז"ל: היום ייערך טקס הסרת הלוט מכיכר האליפסה על שמו, באתר כל העיר, 18 בנובמבר 2019

הערות שוליים
------------

1. ↑  קהילת יהודי טנג'ר, באתר מוזיאון העם היהודי

| ראשי עיריית בית שמש  |
| --- |
| 

|  |  |  |  |  |  |  |
| --- | --- | --- | --- | --- | --- | --- |
| **כמועצה מקומית** | שמואל אביעזר | מנחם נוימן | עובד סרי לוי | עמרם לוק | יהודה בן זאב | שלום פדידה |
| 1953–1955 | 1955–1965 | 1965–1967 | 1967–1978 | 1978–1989 | 1989–1991 |
|  |
| **כעירייה** | שלום פדידה | דניאל וקנין | משה אבוטבול | עליזה בלוך | שמואל גרינברג |  |
| 1991–1993 | 1993–2008 | 2008–2018 | 2018–2024 | 2024 ואילך |  |

 |